Íslenskir keppendur byrja vel á Crossfit mótinu Rogue Invitational sem fram fer í Texas um helgina. Annie Mist Þórisdóttir er í öðru sæti eftir fyrsta keppnisdaginn af þremur.
Keppt var í tveimur greinum í nótt og gerði Annie sér lítið fyrir og sigraði þá fyrstu. Hún varð svo í sjötta sæti í grein númer tvö og er nú samanlagt í öðru sæti á eftir sterkustu konu heims, Tiu-Clair Toomey. Þuríður Erla Helgadóttir er í sjöunda sæti eftir daginn og Katrín Tanja Davíðsdóttir í því sextánda. Björgvin Karl Guðmundsson keppir í karlaflokki, hann varð í þriðja sæti í fyrstu grein í gær en því þrettánda í annarri greininni sem skilaði honum í áttunda sæti samanlagt eftir fyrsta keppnisdag. Mótið er það stærsta utan móta tengdum heimsleikunum og til mikils að vinna en sigurvegararnir í karla og kvennaflokki fá rúmlega 300 þúsund dollara í verðlaunafé, sem samsvarar um 39 milljónum íslenskra króna.
Tveir leikir fóru fram í úrvalsdeild karla í körfubolta í gærkvöld. KR vann góðan 91-75 sigur á Njarðvík og á Akureyri tók Þór á móti Stjörnunni en Stjarnan hafði betur, 94-68. Þá var sömuleiðis leikið í úrvalsdeild karla í handbolta. FH vann KA með sjö marka mun, 28-21, og KA-menn þar með búnir að tapa fjórum síðustu leikjum sínum. ÍBV vann þá Fram í Safamýri, 32-38 og ÍBV, Afturelding, FH og Fram eru nú öll með 8 stig í 4. -7. sæti deildarinnar. Haukar spiluðu svo við nýliða HK, sem enn voru án stiga, en þar voru það Hafnfirðingar sem höfðu betur og unnu 30-24. Haukar eru í þriðja sæti deildarinnar með 9 stig, einu stigi minna en Stjarnan og Valur í fyrsta og öðru sætinu.
Kvennalið Skallagríms í körfubolta hefur ráðið Nebojsa Knezevic sem aðalþjálfara liðsins en Knezevic var aðstoðarþjálfari Gorans Miljevic sem lét af störfum síðastliðinn miðvikudag eftir dræmt gengi liðsins í deildinni það sem af er leiktíð. Fyrsti leiur Knezevic með Borgnesinga verður í dag þegar Skallagríur mætir Njarðvík í VÍS-bikarnum. Í dag fara fram fjórir leikir í 16-liða úrslitum kvenna og verður einn þeirra sýndur í beinni útsendingu á RÚV, viðureign Keflavíkur og Fjölnis. Bein útsending hefst klukkan 15:50.